Теодор Траянов
Въплътени чудеса

chitanka.info

Живеем с теб в безсенчести минути,

загледани в надгробните звезди,

че може би в зараслите следи

отсянката на първий грях се лута!

Живеем с теб у идола, изваян

от пепелта на жертвеник срутен!

От първа обич, месецът, пленен,

посребря тихо наший мир безкраен!

Живеем с теб в последно прояснение,

да всеки образ таен мир таи,

в душите мълком извор чист струи

лъчи от чудесата въплътени!

Живеем с теб, един от друг опити,

сред пееща ефирна красота,

последната и първата мечта

с трептящи жици свързват ни душите!

Живеем с теб в изкупен мир, където

започва и завършва всеки сън,

и всяка вечер синкав звезден звън

повежда ни блаженни към небето!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.